Diari Oficial de la Generalitat Valenciana


Sumari del DOGV 3695, del 24-02-2000 (2000/1258)

RESOLUCIÓ de 16 de febrer de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Conselleria de Cultura, Educació i Ciència de la Generalitat Valenciana i la Confederació Valenciana d'Associacions de Pares d'Alumnes per a millorar la gestió de la formació i assessorament de pares i mares d'alumnes de la Comunitat Valenciana i la participació d'estos en el procés educatiu de l'alumnat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3695

Data del DOGV
:   24-02-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/1258


Data del document
:   16-02-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * associació
    * cooperació administrativa
    * parentiu
    * alumne

RESOLUCIÓ de 16 de febrer de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Conselleria de Cultura, Educació i Ciència de la Generalitat Valenciana i la Confederació Valenciana d'Associacions de Pares d'Alumnes per a millorar la gestió de la formació i assessorament de pares i mares d'alumnes de la Comunitat Valenciana i la participació d'estos en el procés educatiu de l'alumnat. [2000/X1258]
  
Subscrit, després de la tramitació prèvia reglamentària, entre la Conselleria de Cultura, Educació i Ciència de la Generalitat Valenciana i la Confederació Valenciana d'Associacions de Pares d'Alumnes, el 16 de desembre de 1999, un Conveni de col·laboració per a millorar la gestió de la formació i assessorament de pares i mares d'alumnes de la Comunitat Valenciana i la participació d'estos en el procés educatiu de l'alumnat, i en compliment del que estableix la clàusula desena del Conveni, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0131/2000, i que figura com a annex d'aquesta resolució.
  
València, 16 de febrer de 2000.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre la Conselleria de Cultura, Educació i Ciència de la Generalitat Valenciana i la Confederació Valenciana d'Associacions de Pares d'Alumnes, per a millorar la gestió de la formació i assessorament de pares i mares d'alumnes de la Comunitat Valenciana i la participació d'estos en el procés educatiu de l'alumnat.
  
València, 16 de desembre de 1999
  
Reunits:
  
D'una part, l'honorable senyor Manuel Tarancón Fandos, conseller de Cultura, Educació i Ciència de la Generalitat Valenciana, facultat per a este acte per l'acord adoptat pel Govern Valencià del dia 15 de desembre de 1999.
  
I, d'una altra, el senyor José Antonio Ranchal Gualda, president de la Confederació Valenciana d'Associacions de Pares d'Alumnes, fent ús de l'autorització que li conferix l'article 35.2 dels estatuts de la dita confederació.
  
Exposen:
  
La Llei orgànica 1/1990, de 3 d'octubre, d'Ordenació general del sistema educatiu (LOGSE), establix entre altres el principi de participació i col·laboració entre pares i tutors en l'activitat educativa, per a la millor consecució dels objectius educatius.
  
Tal participació s'articula, entre altres vies, a través de les associacions de pares, entre les quals hi ha la Confederació Valenciana d'Associacions de Pares d'Alumnes (en avant COVAPA), que agrupa la majoria d'elles (article 5 de la Llei orgànica 8/1985, de 3 de juliol, Reguladora del dret a l'educació, en relació amb el Decret 126/1986, de 20 d'octubre, pel qual es regula la participació, funcions i atribucions de les confederacions, federacions i associacions de pares d'alumnes de centres docents no universitaris de la Comunitat Valenciana).
  
La Llei 9/1995, de 20 de novembre, de Participació, avaluació i govern dels centres docents, aprofundix en els aspectes anteriors, introduint, per a garantir un ensenyament de qualitat, nous mandats als poders públics sobre el foment de la participació de la comunitat educativa en l'organització i el govern dels centres docents sostinguts amb fons públics.
  
Així mateix, el Decret 233/1997, de 2 de setembre, del Govern Valencià, pel qual s'aprova el Reglament orgànic i funcional de les escoles d'Educació Infantil i dels col·legis d'Educació Primària, i el Decret 234/1997, de 2 de setembre, del Govern Valencià, pel qual s'aprova el Reglament orgànic i funcional dels instituts d'Educació Secundària, especifiquen i regulen la participació de les associacions de pares i mares d'alumnes en la gestió dels centres.
  
D'altra banda, el Decret legislatiu de 16 de gener de 1989, pel qual s'aprova el Text refós de la llei de consells escolars de la Comunitat Valenciana i la normativa que el desenrotlla amb posterioritat, determina la representació en el Consell Escolar Valencià de la COVAPA i regula les activitats i funcions del citat òrgan de participació social, en les quals els representants de la COVAPA participen activament, així com en els consells escolars municipals i territorials.
  
L'Ordre de 18 d'abril de 1996, de la Conselleria de Cultura, Educació i Ciència, per la qual es constituïx la Mesa de Pares/Mares d'Alumnes i Administració Educativa, determina que esta té per finalitat facilitar la participació de les associacions de pares i mares d'alumnes a través de la COVAPA, i com a objecte, l'estudi, discussió i negociació d'aquells assumptes que afecten la comunitat educativa, i la capacitat de proposar l'adopció de mesures sobre la millora de la qualitat de l'ensenyament, així com fer un seguiment de la seua execució.
  
Igualment, amb data 27 de maig de 1999 es va firmar el Pacte per l'Educació per a impulsar la participació i millorar la qualitat de l'ensenyament, considerant els firmants l'interés mutu de fomentar, potenciar i consolidar la formació dels pares i mares d'alumnes de la Comunitat Valenciana, amb el propòsit d'aprofundir en la participació i col·laboració en el funcionament dels centres educatius, i no limitant esta tasca a l'àmbit aïllat del seu propi centre, és necessari potenciar vincles entre associacions de pares i mares d'alumnes per a proporcionar activitats que es determinen des de la COVAPA, com a organització més representativa en el seu àmbit de la Comunitat Valenciana.
  
En conseqüència, ambdós parts subscriuen el present conveni d'acord amb les següents:
  
Clàusules
  
Primera
  
La Conselleria de Cultura, Educació i Ciència subvencionarà econòmicament la COVAPA en la posada en funcionament de la seua seu a València en la forma que més endavant es determinarà.
  
Igualment la Conselleria de Cultura, Educació i Ciència subvencionarà la COVAPA en l'establiment del Centre de Formació i Assessorament Permanent per als Pares i Mares d'Alumnes.
  
Segona
  
Als efectes previstos en l'apartat anterior, la Conselleria de Cultura, Educació i Ciència aportarà la quantitat de vint milions pessetes (29.534.678 PTA), equivalent a cent vint mil dos-cents dos amb quaranta-dos euros (120.202,42 euros), per a atendre les despeses de funcionament de la seu i la posada en marxa del Centre de Formació i Assessorament Permanent per als Pares i Mares d'Alumnes, a càrrec del programa 421.10, línia 3036 dels pressupostos de la Generalitat Valenciana per a 1999.
  
El pagament de la subvenció serà realitzat en la forma que determina l'article 47 bis de la Llei d'Hisenda Pública de la Generalitat Valenciana:
  
1. Fins a un 40% de l'import podrà lliurar-se immediatament una vegada firmat el conveni, després de fer el depòsit del corresponent aval.
  
2. El 20% s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada.
  
3. La resta s'abonarà una vegada es justifique el compliment del conveni.
  
L'abonament de les indicades quantitats s'efectuarà contra la presentació de la documentació que justifique l'import de la despesa realitzada.
  
En qualsevol cas la justificació total es realitzarà abans del 18 de desembre del present exercici.
  
Tercera
  
Una vegada posada en funcionament la seu de COVAPA i el Centre de Formació i Assessorament Permanent per als Pares i Mares d'Alumnes, la Conselleria subvencionarà les despeses que genere el seu funcionament i activitats, tenint com a límit el que figure en la línia pressupostària corresponent.
  
Quarta
  
La COVAPA presentarà davant de la Conselleria de Cultura, Educació i Ciència la proposta d'activitats i la previsió de despeses a realitzar durant 1999.
  
Quinta
  
COVAPA es responsabilitzarà de l'organització, control i desenrotllament de les activitats que es programen, aportant per a això els mitjans materials i recursos humans necessaris i fent-se càrrec de tota la gestió econòmica i administrativa.
  
Sisena
  
En cap cas la Conselleria de Cultura, Educació i Ciència es responsabilitzarà ni directament ni indirectament de les obligacions contretes amb tercers per la COVAPA en ocasió del desenrotllament de les activitats emparades per este conveni.
  
Setena
  
La Conselleria de Cultura, Educació i Ciència podrà demanar en qualsevol moment la informació que considere oportuna sobre el desenrotllament de les actuacions mencionades així com designar representants en les activitats que es realitzen.
  
Octava
  
El present conveni tindrà vigència des del dia de la firma fins al 31 de desembre de 1999, sense perjuí de les pròrrogues que per acord de les parts, i en funció de les disponibilitats pressupostàries de la Conselleria de Cultura, Educació i Ciència, puguen formalitzar-se per successius períodes anuals.
  
Novena. Causes d'extinció
  
a) Per mutu acord de les parts.
  
b) Per incompliment de les obligacions assumides per la COVAPA.
  
c) Per denúncia de les parts, amb el previ avís, com a mínim, de quatre mesos abans de l'acabament del conveni.
  
Deu
  
Este conveni s'inscriurà en el Registre de convenis de la Generalitat Valenciana i es publicarà en el Diari Oficial de la Generalitat Valenciana.
  
I, en prova de conformitat, firmen el present document, en tres exemplars, al lloc i data indicats a l'encapçalament.
  
El president de la Confederació Valenciana de Associacions de Pares i Mares d'Alumnes,
  
JOSÉ ANTONIO RANCHAL GUALDA
  
 El conseller de Cultura, Educació i Ciència,